โปรโมชั่นบัญชีเดียวกู้ดอกต่ำ5%บสย.ลดค่าธรรมเนียมเหลือ0.5%
กรมสรรพากรจับมือธนาคารพาณิชย์และ บสย. จูงใจให้ผู้ประกอบการเอสเอ็มอีเข้าโครงการทำบัญชีเดียวได้กู้ดอกเบี้ยถูก และค่าธรรมเนียมการค้ำประกันต่ำ
7 พ.ค. 2562

กรมสรรพากรจับมือธนาคารพาณิชย์และ บสย. จูงใจให้ผู้ประกอบการเอสเอ็มอีเข้าโครงการทำบัญชีเดียวได้กู้ดอกเบี้ยถูก และค่าธรรมเนียมการค้ำประกันต่ำ
นายเอกนิติ นิติทัณฑ์ประภาศ อธิบดีกรมสรรพากรเปิดเผยว่า ที่ผ่านมารัฐบาลได้ออกพ.ร.บ. ยกเว้นค่าปรับและเงินเพิ่มให้ผู้ประกอบการเอสเอ็มที่จะทำบัญชีเดียวในรอบปี 2559 และ 2560 ให้ถูกต้อง โดยให้เริ่มมาลงทะเบียนเข้าโครงการกับกรมสรรพากรตั้งแต่ 1 เม.ย.-30 มิ.ย. นี้ ซึ่งจะได้ประโยชน์มากกว่าที่มีหลายบัญชีและเสียภาษีไม่ถูกต้อง
นายเอกนิติ กล่าวว่า กรมสรรพากรยังได้ร่วมกับธนาคารพาณิชย์ 17 แห่ง และ บรรษัทค้ำประกันสินเชื่อขนาดกลางและขนาดย่อม (บสย.) เพื่อส่งเสริมให้ผู้ประกอบการทำบัญชีเดียวมากขึ้น โดยเอสเอ็มที่เข้าโครงการนี้หากไปกู้กับธนาคารพาณิชย์จะได้ดอกเบี้ยต่ำ และหากให้ บสย. ค้ำประกัน ก็จะได้รับการยกเว้นค่าธรรมเนียมการค้ำประกัน
นายรักษ์ วรกิจโภคาทร กรรมการผู้จัดการทั่วไป บสย. กล่าวว่า ผู้เข้าโครงการบัญชีเดียวกับกรมสรรพากรและชำระภาษีถูกต้องแล้ว หากมายื่นกู้กับ ธนาคารกรุงไทย ธนาคารธนชาต ธนาคารกรุงเทพ ธนาคารไทยพาณิชย์ ธนาคารยูโอบี และธนาคารกรุงศรีอยุธยา คิดอัตราดอกเบี้ยเงินกู้ 5% เป็นเวลา 2 ปี จากเดิมที่คิดอัตราดอกเบี้ย 6-8% ต่อปี ส่วนธนาคารพาณิชย์แห่งอื่นที่เข้าร่วมโครงการก็จะมีการคิดอัตราดอกเบี้ยต่ำกว่าปกติเช่นกัน
สำหรับเอสเอ็มอีที่เข้าโครงการและต้องการให้ บสย.ค้ำประกันเงินกู้ให้ ก็จะได้รับการยกเว้นค่าธรรมเนียมการค้ำประกันสินเชื่นในปีแรก และในปีที่ 2 และ 3 คิดค่าธรรมเนียม 0.5% และปีที่ 4-10 คิดค่าธรรมเนียม 1.50% จากปกติที่คิดค่าธรรมเนียม 1.75% ต่อปี โดย บสย. เตรียมวงเงินค้ำประกันในโครงการนี้ไว้ 2 หมื่นล้านบาท